ཀྱིས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས། རང་གི་སྙིང་གའི་ཧཱུྃ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱེ་རྡོ་རྗེ་ཡབ་ཡུམ་གྱི་རྣམ་པར་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས། ཨོཾ་བཛྲ་གཽ་རཱི་སོགས་ཀྱི་སྔགས་རྒྱས་བསྟིམ། སླར་ཡང་རང་གི་སྙིང་གའི་ཧཱུྃ་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་རྡོ་རྗེ་བསྡུ་བའི་སྔགས་རྒྱས་སྤྱན་དྲངས། བཅོམ་ལྡན་དེ་བཞིན་གཤེགས་པ་སོགས་ནས་ཡར་ལུད་པ་ལས་ཡབ་ཡུམ་གཉིས་ཆར་ལ་མི་བསྐྱོད་པས་དབུར་བརྒྱན་པར་བསམས་ལ། རྩ་སྔགས་ཉེར་གཅིག་བཟླས་ལ། བདེ་བར་གཤེགས་པ་སོགས་ནས་བྱིན་གྱིས་བརླབ་ཏུ་གསོལ། ཞེས་གསོལ་བ་གདབ་བོ། །རང་གི་ཐུགས་ཀའི་ས་བོན་ལ་འོད་ཟེར་འཕྲོས་པས་ཁམས་གསུམ་སྣོད་བཅུད་ཐམས་ཅད་འོད་དུ་ཞུ་ནས་གདན་ལ་ཐིམ། ཞེས་བདག་བསྐྱེད་དཔའ་བོ་གཅིག་པའོ༑༑
མཆོད་པ་བསང་སྦྱངས། སྟོང་པའི་ངང་ལས་སོགས་ནས་ཤབྡ་ཨཱཿཧཱུྃ་གི་བར་གྱིས་བྱིན་གྱིས་བརླབ། ས་ལྷའི་ཚོམ་བུ་བསང་སྦྱངས་ནས་བརྩམས་ཏེ་འཚལ་ན་ཞེས་པའི་བར་དབང་ཆུ་ལྟར་བརྗོད་པའི་མཐར། ཀྱེ་རྡོ་རྗེའི་ལྷ་ཚོགས་མཉེས་པར་བྱ་བའི་ཕྱིར་དུ་བསྲེག་བླུགས་ཀྱི་ཞལ་ཟས་རྒྱ་ཆེན་པོ་འབུལ་བར་འཚལ་ན་སའི་ཕྱོགས་འདི་བདག་ལ་གནང་ཞེས་སོགས་ནས་ཐིམ་ཞེས་པའི་བར་ས་ལྷ་སྟ་གོན་བཞིན་ནོ། །ཕྱོགས་སྐྱོང་གི་གཏོར་མ་ཆུས་བྲན། ཨོཾ་ཨཱཿཧཱུྃ་སོགས་གོང་ལྟར་བྱིན་གྱིས་བརླབ། ཁུ་ཚུར་གཡོན་པའི་སྟེང་དུ་གཡས་པའི་གྲུ་མོ་བཞག་ལ། མཛུབ་མོ་ལྕགས་ཀྱུ་ལྟར་བཀུག་ལ། ཨོཾད་ཤ་དི་ཀ་ལོ་ཀ་པཱ་ལ་ས་པ་རི་ཝཱ་ར་ཨཱ་ཀཪྵ་ཡ་ཛཿའི་སྤྱན་དྲངས། ད་ཤ་དི་ཀ་སོགས་ཀྱི་མཐར་ཨ་ཀཱ་རོ་བཏགས་པ་ལན་གསུམ་གྱིས་ཕུལ། རྡོར་དྲིལ་འཛིན་པས། དཔལ་ལྡན་བླ་མ་སོགས་ནས་དཀྱིལ་འཁོར་རམ། ཡང་ན་སྦྱིན་( ཤོག་ལྷེ་གཅིག་ཆད།)སོགས་ཞེས་པ་ནས་ཤབྡའི་བར་གྱིས་མཆོད། བཅོམ་ལྡན་འདས་དེ་བཞིན་གཤེགས་པ་ཀུན། །ཞེས་སོགས་ནས། ཁྱེད་ཀྱིས་འདི་ལ་དབང་བསྐུར་སྩོལ། །ཞེས་གསོལ་བ་བཏབ་པས། སངས་རྒྱས་རྣམས་ནི་ཐམས་ཅད་ཀྱི་ཞེས་སོགས་ནས་ཡར་ལུད་པ་ལས་དོན་ཡོད་གྲུབ་པས་དབུར་བརྒྱན་ཞེས་བརྗོད། ཨོཾ་བཛྲ་མ་ཧཱ་ཀྲོ་དྷ་རེ་རེའི་མགོར་སྦྱར་བའི་ཨོཾ་ནཱི་རཱི་ཧཱུྃ་ཁཾ་སྭཱ་ཧཱ་ནས་ཤབྡ། གྷཎྜེ་ར་ཎི་རོལ་མོ་དང་བཅས་པ་དང་། ཧཱུྃ་ཨོཾ་ཨཱཿཧཱུྃ་བདུད་རྩི་འཁྱིལ་བའི་ཞལ་དུ་མཆོད་པ་དམ་པ་འབུལ་ལོ། །ཞེས་དང་། འཇིགས་པའི་ཧཱུྃ་སྒྲ་ངེས་སྒྲོགས་ཤིང་། །ཞེས་སོགས་ཀྱིས་བསྟོད་ལ། པད་སྐོར་བྱས་ནས་གཟུངས་ཐག་བླངས་ཏེ་བདག་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་བརྟེན་ནས་སོང་བ་བུམ་ནང་གི་ལྷ་ལ་ཕོག་པས་བ་སྤུའི་བུ་ག་ནས་བདུད་རྩི་རྒྱུན་བྱུང་བས་བུམ་པ་གང་བར་བསམ། ཨོཾ་བཛྲ་ཨ་མྲྀ་ཏ་སོགས་བརྒྱ་རྩ་བཟླས། སླར་ཡང་གོང་ལྟར་མཆོད་བསྟོད་བྱས་ནས་བཅོམ་ལྡན་འདས་བདག་དང་སེམས་ཅན་སོགས་ནས་རང་བཞིན་དུ་གྱུར། ཞེས་པའི་བར་དབང་ཆུ་ལྟར་བྱའོ། །དེ་ནས་རོའི་རྩར་ཕྱིན་ཏེ་ཐོག་མར་ཞི་བ་དང་༑ཞི་དྲག་ཕྱེད་མ་དང་། དྲག་པོས་སྦྱང་བ་རྣམས་བྱས་ན་ལེགས་ཏེ། འཆི་ཁའི་བར་ཆད་བྱེད་པའི་བགེགས་དེ་རོ་དེ་ཉིད་ལ་གནས་པ་ཡང་སྲིད་པས་སོགས་གསུངས་སོ། ། དངོས་བསྟན་ལ་མེད་པས་མ་མཛད་ཀྱང་འགལ་བ་མེད་གསུངས།
རྒྱས་པ་ནི། འདི་ནི་སྦྱིན་པའི་རང་བཞིན་ཆུ་སོགས་ཀྱི་ཚིག་དང་། ཨོཾ་བཛྲ་ཨ་མྲྀ་ཏ་སྤེལ་ཞིང་བཀྲུ། དེ་བཞིན་དུ། འདི་ནི་ཚུལ་ཁྲིམས་སོགས། དངོས་བསྟན་ནི། ཨ་མྲྀ་ཏ་མང་པོ་བརྗོད་ཅིང་བཀྲུ། ཨ་མྲྀ་ཏ་དང་དྲི་ཞིམ་པོས་བྱུགས། རྩ་སྔགས་གནས་ཡིག་གདགས་པ་ནི་གོང་གི་སྔགས་ཕྲེང་གི་ཤོག་ཚར་གསུམ་པོ་དང་ཨོཾ་བརྗོད་ཅིང་སྤྱི་བོར། སྙིང་པོ་དང་ཨཱཿ མགྲིན་པར། ཉེ་སྙིང་དང་ཧཱུྃ་སྙིང་གར་སྦྲང་རྩི་ལ་སོགས་པས་སྦྱར། རོ་དེ་ཕྱག་ལེན་ཤེས་པས་ལེགས་པར་བསྒོངས་ཤིང་། རས་ལ་སོགས་པས་གྲིལ། ཆས་ལེགས་པར་བྱས་ཏེ་ཤིང་ལ་སོགས་པའི་སྟེང་དུ་བཞག་གོ །དེའི་མདུན་དུ་ཆུ་བཞི་ཉེར་སྤྱོད་ལྔ་གཞན་ཡང་མཆོད་པ་ཅི་འབྱོར་བཤམ། རོ་དེ་བསང་སྦྱངས། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། བྷྲཱུྃ་ལས་འཁོར་ལོ་བྷྲཱུྃ་གྱིས་མཚན་པ་ལས་རྣམ་པར་སྣང་མཛད་ཀྱེ་རྡོ་རྗེ་སྐུ་མདོག་དཀར་པོ་ཞལ་བརྒྱད་ཕྱག་བཅུ་དྲུག་པ། ཞབས་བཞི་པ། ཕྱག་སྤྲོ་ན་ཕྱག་མཚན་རྣམས་གུར་ནས་འབྱུང་བ་ལྟར་བརྗོད་ཀྱང་ཆོག་གཡས་བརྒྱད་འཁོར་ལོ། གཡོན་བརྒྱད་དེས་ཡུ་བ་བྱས་པའི་དྲིལ་བུ་འཛིན་པ། ཡུམ་སངས་རྒྱས་སྤྱན་མ་དཀར་མོ་གྲི་གུག་དང་ཐོད་པ་འཛིན་པ་མཉམ་པར་སྦྱོར་བ། གཉིས་ཀའང་རུས་པའི་རྒྱན་གྱིས་བརྒྱན་པའི་མིག་ཏུ་གཏི་མུག་རྡོ་རྗེ་མ་སོགས་ཀྱིས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ། རང་གི་སྙིང་གའི་ས་བོན་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་རྣམ་པར་སྣང་མཛད་ཀྱེ་རྡོ་རྗེ་ཡབ་ཡུམ་གྱི་རྣམ་པར་རྡོ་རྗེ་བསྡུ་བའི་སྔགས་རྒྱས་སྤྱན་དྲངས། ཨོཾ་བཛྲ་བཻ་རོ་ཙ་ན་ཨོཾ་ནཱི་རཱི་ཧཱུྃ་སོགས་ནས་ཤབྡའི་བར་དང་༑ གཽ་རཱི་ལ་སོགས་པའི་སྔགས་རྒྱས་བསྟིམ། སླར་ཡང་སྙིང་གའི་ཧཱུྃ་ལས་ཞེས་པ་ནས་ཡར་ལུད་པའི་བར་བུམ་བསྐྱེད་ལྟར་བརྗོད་ནས་རྣམ་པར་སྣང་མཛད་ཀྱིས་དབུར་བརྒྱན། ཞེས་བརྗོད། ཨོཾ་བཛྲ་བཻ་རོ་ཙ་ན་རེ་རེའི་མགོར་སྦྱར་བའི་ཆུ་བཞི་ཉེར་སྤྱོད་རོལ་མོ་དང་། རྡོར་དྲིལ་འཛིན་པས། རྣམ་པར་སྣང་མཛད་དག་པ་ཆེ། །ཞེས་སོགས་ཤླཽཀ་གཅིག་གིས་བསྟོད། རོའི་སྙིང་གར་གཟུངས་ཐག་བཏགས་པ་དེ་བཟུང་སྟེ། རྩ་སྔགས་ཨཥྚ་ཅི་མང་དང་༑ཨོཾ་ཨཱཿབྷྲཱུྃ་ཧཱུྃ་ཕཊ་སྭཱ་ཧཱ། ཞེས་བཟླས་ལ། སླར་ཡང་མཆོད་བསྟོད་གོང་བཞིན་བྱའོ༑༑ལོངས་ཡོད་ན་ཐུན་བཞིར་བཅད་ནས་བཟླས་པ་སྦྲེལ་ནས་བྱེད་གསུངས༑ མེད་ན་བདུན་ནམ་ཉེར་གཅིག་ལ་སོགས་པ་ལོང་སྐབས་དང་བསྟུན་ལ་བྱ་བ་ནི་བསྙེན་པའོ། །
རྟེན་བསྐྱེད་པ་ནི། བསང་སྦྱངས། སྟོང་པའི་ངང་ལས་དཀྱིལ་འཁོར་དང་འབྲེལ་ཚེ་དཀྱིལ་འཁོར་གྱི་ལྷོ་ཕྱོགས་སུ་ཞེས་བརྗོད། སྦྱོང་སྟེགས་ཀྱི་སྟེང་དུ་ཎི་ཡོངས་སུ་གྱུར་པ་ལས་ཚེ་ལས་འདས་པ་མིང་འདི་ཞེས་བྱ་བ་ཕུང་པོ་དང་ཁམས་དང་སྐྱེ་མཆེད་ཐམས་ཅད་ཡོངས་སུ་རྫོགས་པ་གསོན་པོའི་རྣམ་པ་ཇི་ལྟ་བར་གྱུར་པར་བསམ་པའམ། ཡང་ན་གོང་བསྙེན་པའི་སྐབས་ལྟར་རྣམ་སྣང་དུ་བསྐྱེད་གསུངས། གཉིས་ཀ་ལྟར་ཡང་རྣམ་ཤེས་བཀུག་པ་ནི། རང་གི་སྙིང་གའི་ས་བོན་གྱི་འོད་ཟེར་གྱིས་བཀུག་པར་བསམས་ལ། ཧཱུྃ་མཛད་ཀྱི་ཕྱག་རྒྱ་བཅས་ལ། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི༴ ཆོས་ཀྱི༴ དགེ་འདུན་གྱི༴ གསང་སྔགས་དང་རིག་སྔགས་ཀྱི་རྒྱལ་པོ་ཁྲོ་བོ་ཁྲོ་མོ་རྣམས་ཀྱི་བཀའ༴ བཅོམ་ལྡན་འདས་ཀྱེ་རྡོ་རྗེའི་ལྷ་ཚོགས་རྣམས་ཀྱི་བཀའ་བདེན་པ་དང་བདེན་པ་ཆེན་པོའི་བྱིན་གྱིས་བརླབས་ཀྱིས་ཚེ་ལས་འདས་པ་ཆེ་གེ་མོ་ཞེས་བྱ་བ་ཁམས་གསུམ་སྐྱེ་གནས་བཞི་རིགས་དྲུག་སྲིད་པ་བར་མ་དོ་གང་ན་གནས་ཀྱང་། སྐད་ཅིག་གིས་རྟེན་འདི་ཉིད་ལ་མཆིས་པར་གྱུར་ཅིག །ཅེས་དང་། གཽ་རཱི་སོགས་ཀྱི་སྔགས་རྒྱས་བསྟིམ། ཡང་རྗེ་བཙུན་སོགས་ནས་བསྟིམ། ཞེས་ལན་གསུམ་བྱའོ། །བགེགས་སྦྱང་བའི་ཕྱིར། རྟེན་དེའི་མདུན་དུ་གཏོར་སྣོད་གསུམ་དུ་མཐེབ་ཀྱུ་གསུམ་དང་། ཏིང་ལོ་དང་ཆང་བུ་སྦྲགས་མ་གསུམ་བཤམ། མཐེབ་ཀྱུ་ལ་ཆུ་གཙང་གིས་བྲན་ལ། རྟེན་ལ་བསྐོར་ཞིང་། ཨོཾ་སརྦ་བིགྷྣཱན་སོགས་ལན་གསུམ་བརྗོད་ཅིང་ཞི་བས་སྦྱང་བའོ༑༑ཏིང་ལོ་དང་ཆང་བུ་བསྐོར་ཞིང་། སུམྦྷ་སོགས་ལན་གསུམ་དང་། ཚེ་ལས་འདས་པ་ཆེ་གེ་མོ་ཞེས་བྱ་བ་ལ་གསོན་གྱི་དུས་ན་ཚེ་གནས་པ་ལ་བར་དུ་གཅོད་ཅིང་གཤིན་གྱི་དུས་སུ་སྡིག་པ་སྦྱོང་བ་ལ་བར་དུ་གཅོད་པའི་བགེགས་དང་ལོག་འདྲེན་ཐམས་ཅད་གཏོར་མ་ལམ་རྔན། ཏིང་ལོ་ལམ་སྒྲོན༑ ཆང་བུ་ལམ་རྒྱགས་ཀྱི་ཚུལ་དུ་ཁྱེར་ལ་སའི་ཕྱོགས་འདིར་མ་གནས་པར་གཞན་དུ་སོང་ཞིག །ཅེས་བརྗོད་ལ་སླར་ཡང་རྟེན་ལ་བསྐོར་ཏེ་ལམ་གྱི་བཞི་མདོར་དོར་བ་ནི་ཞི་དྲག་ཕྱེད་མས་སྦྱང་བའོ། །
དྲག་པོས་སྦྱང་བ་ནི། གང་དག་མི་འགྲོ་བ་དེ་དག་ཐམས་ཅད་དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་རྡོ་རྗེ་འབར་ཞིང་རབ་ཏུ་འབར་བ་འདིས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་བྱའོ། །རྟེན་གུ་གུལ་གྱིས་བདུག །ཡུངས་ཀར་གྱིས་བྲབ༑ རོལ་མོ་དྲག་ཏུ་བྱ་རྩ་སྔགས་དང་། ལས་ཨ་མྲྀ་ཏ་སྔགས་མང་དུ་བརྗོད་དེ་བགེགས་སྦྱང་བའོ། །སྔགས་ཀྱིས་བཏབ་པའི་འབྲུའམ། ཡུངས་ཀར་རམ༑ ཕྱེ་མས་བརྡེག་ཅིང་། རྩ་སྔགས་ཨཥྚ་དང་ཡིག་བརྒྱ་མང་དུ་བཟླས་ཏེ༑ སྡིག་པ་སྦྱང་བའོ། །དེ་ནས་ཐབ་ཀྱི་སྟེང་དུ་ལག་ལེན་ལྟར་སྲེག་ཁང་བརྩིགས་པར་རོ་བཞག་སྟེ་ཤིང་བརྩིག་པ་སོགས་མཐོང་བརྒྱུད་ཀྱི་ཕྱག་ལེན་ལྟར་བྱའོ། །དེ་རྣམས་ཉི་མ་གཅིག་ལ་གྲུབ་པར་བྱས་ནས། ཉི་མ་གཉིས་པ་ལ་སྦྱིན་སྲེག་དངོས་ལ་འཇུག་པ་བྱུང་ན་བདེ་བའོ། །སྦྲེལ་ཀྱང་རུང་ངོ་། །
སྦྱིན་སྲེག་དངོས་ལ། སྦྱོར་བ་ཐབ་དང་ཞེས་སོགས་དོན་ཚན་བཅོ་བརྒྱད་ལས་ཅུང་ཟད་མི་འདྲ་བའི་ཁྱད་པར་བསང་ཆུ་ལས་བུམ་གྱིས་བྱ། མེ་སྦར་ཚེ༑ དཔལ་འབར་ཐལ་མོ་སྦྱར་ནས་བཟུང་སྟེ། དབྱངས་དང་བཅས་པའམ༑མེད་ཀྱང་རུང་སྟེ། ཀྱེ་གསོན་ཅིག་དགོངས་ཤིག་རིགས་ཀྱི་བུ། །ཕུང་པོ་ལྔ་ཡི་བུད་ཤིང་ལ། །རྒྱལ་བ་རིགས་ལྔའི་མེ་སྦར་རོ། །ཉོན་མོངས་ལྔ་ཡི་བུད་ཤིང་ལ། །མཁའ་འགྲོ་ལྔ་ཡི་མེ་སྦར་རོ། ། རྣམ་ཤེས་བརྒྱད་ཀྱི་བུད་ཤིང་ལ༑༑ཡེ་ཤེས་ལྔ་ཡི་མེ་སྦར་རོ། །འབྱུང་བ་ལྔ་ཡི་བུད་ཤིང་ལ། །ལྷ་མོ་ལྔ་ཡི་མེ་སྦར་རོ། །ཨོཾ་དེ་ཝ་པི་ཙུ་སོགས། ཨོཾ་ཛྭ་ལ་སོགས་སྔགས་དེ་ཉིད་ཀྱིས་མར་དགང་བླུགས་གསུམ་གྱིས་མེ་གསོ། ཞེས་སོགས་འདྲ། གང་ཟག་མཆོག་ཡིན་ན་མཆོད་གནས་ཀྱི་ཚུལ་དུ་སྦྱང་བ་ཞེས་པ་རྟེན་དེ་ཉིད་ཀྱེ་རྡོར་ལྷ་དགུ་དང་དབྱེར་མེད་དུ་བསམས་ལ། བསྲེག་སྤེལ་ཚིག་གི་ཚེ་དཔལ་ལྡན་བླ་མ་དམ་པ་མཚན་འདི་ཞེས་བགྱི་བའི་ཐུགས་དགོངས་རྫོགས་པ་དང་བདག་སོགས་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་གསུང་གིན་འདུག་གོ །རྫས་ཕུལ་བས་ཆོག །ཐ་མལ་བ་ཡིན་ན་ཡོན་བདག་གི་ཚུལ་དུ་སྦྱང་བ་ནི། བསྲེག་རྫས་འབུལ་བའི་སྤེལ་ཚིག་གི་སྐབས་སུ་ཚེ་ལས་འདས་པ་ཆེ་གེ་མོ་ཞེས་བྱ་བའི་ཚེ་ཐོག་མ་མེད་པ་ནས་སོགས་གོང་འོག་ཐམས་ཅད་ཤེས་པར་བྱ། བསྲེག་རྫས་ཕུལ་བའི་རྗེས་ལ། རོའི་ཤ་རུས་རྣམས་བདུད་རྩིར་བསམས་ཏེ་དབུལ་བར་བྱ་སྟེ།
དེ་ལ་འབུལ་ཚུལ་གཉིས་ལས། སྤྱིར་འབུལ་བ་ནི། དྲི་ཆུ་ནི་ཞབས་བསིལ་དང་འཐོར་འཐུང་དུ་དབུལ་བར་བགྱིའོ། །དེ་བཞིན་དུ་ཐམས་ཅད་ཀྱི་མཇུག་ཏུ་དབུལ་བར་བགྱིའོ། །ཞེས་བཏགས་ལ། ཁྲག་ནི་མཆོད་ཡོན་དུ༴ དྲི་ཆེན་ནི་བདུག་སྤོས་སུ༴ ནང་ཁྲོལ་དང་དབང་པོ་རྣམས་ནི་མེ་ཏོག་ཏུ༴ ཀླད་པ་དང་རྒྱུངས་པ་ནི་བྱུག་པར༴ ཚིལ་ཆེན་སྣང་གསལ་དུ༴ ཤ་དང་རྐང་མར་ནི་ཞལ་ཟས་སུ༴ རྐང་དང་རུས་པ་ནི་གླིང་བུ་དང་རྒྱན་དུ༴ སྐྲ་དང་བ་སྤུ་ལ་སོགས་པ་ནི་གཞལ་ཡས་ཁང་གི་རྒྱན་དུ༴ དེ་དག་འདུས་པ་རྣམས་ནི་འབྱུང་བ་ལྔའི་རང་བཞིན་ཏེ། བདེ་བར་གཤེགས་པ་རྣམས་ཀྱི་ཡོ་བྱད་དུ་དབུལ་བར་བགྱིའོ། །སོ་སོར་འབུལ་བར་སྤྲོ་ན་གཞུང་དུ་བལྟ། དེ་ནས་གོང་བྱོན་སྐྱེམས་ཀྱི་སྐབས་སུ་བཤད་པ་ལྟར་མར་ཞེས་སོགས་ནས་འདོད་པའི་དོན་ལ་གསོལ་བ་གདབ་ཅེས་པའི་བར་གྲུབ་རྗེས། ཚེ་ལྷར་བསམས་ལ། འདས་ལ་ཡང་། ཆུ་ཨོཾ་བྷ་ག་ཝཱན་ཞེས་པ་རེ་རེའི་མགོར་སྦྱར་བའི་བཞི་ཉེར་སྤྱོད་རོལ་མོ་དང་། ཐམས་ཅད་དངོས་པོའི་སོགས་ཤླཽ་ཀ་གཅིག་གིས་བསྟོད། འདོད་ཡོན་ཡོད་ན་བསང་སྦྱངས། སྟོང་པའི་ངང་ལས་ཡྃ་ལས་སོགས་ནས་ཆེར་པོར་གྱུར། ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ་གྱི་བར་རོ། །བསྡུ་ན་ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ་གྱིས་ཆོག །ཁ་དོག་དབྱིབས་ལེགས་སོགས་ཀྱིས་བསྔོ།
ལམ་སྦྱང་བ་ནི། རྡོར་དྲིལ་འཛིན་བཞིན་པས་མེ་ཏོག་འཐོར་ཞིང་། ཚོགས་ལམ་སྨིག་རྒྱུ་ལྟ་བུ་སྟེ། །གཉིས་པ་དུ་བ་ལྟ་བུ་ཡིན། །གསུམ་པ་གློག་ཏུ་ཁྱོད་ཀྱིས་མཐོང་། །བཞི་པ་མར་མེ་ལྟ་བུ་སྟེ། །ལྔ་པ་ཐམས་ཅད་སྟོང་པ་ཉིད༑༑སངས་རྒྱས་ས་ཉིད་འདི་ཉིད་དེ། །སྲིད་པ་བར་དོ་འདི་ཉིད་དུ། །ཁྱོད་ཀྱིས་ལམ་ལྔ་མཐར་ཕྱིན་ཤོག །ཅེས་པས་ལམ་སྦྱངས་ནས། ལམ་བསྟན་པ་ནི། ཁྱོད་ཀྱི་ལམ་ལྔ་མཐར་ཕྱིན་ནས། །ཕུང་པོ་ལྔ་ནི་སངས་རྒྱས་ལྔ། །ཉོན་མོངས་ལྔ་ནི་མཁའ་འགྲོ་ལྔ། ། རྣམ་ཤེས་བརྒྱད་ནི་ཡེ་ཤེས་ལྔ། །འབྱུང་བ་བཞི་ནི་ལྷ་མོ་བཞི། །སྲིད་པའི་འཁོར་ལོ་རྒྱུན་བཅད་ནས། ། ཆོས་ཀྱི་འཁོར་ལོ་ཡོངས་བསྐོར་ཏེ། །འཁོར་བ་མྱ་ངན་འདས་པར་གྱུར། །ཅེས་སོགས། དེ་རྗེས་སྐབས་འདིར་ཡི་གེ་བརྒྱ་པ་སོགས་ནས་བཀྲ་ཤིས་ཅི་ཤེས་བྱའོ། །ཞེས་པའི་བར་རྣམས་རྗེ་དཀོན་མཆོག་ལྷུན་གྲུབ་ཀྱིས་མཛད་པའི་སྦྱིན་སྲེག་གསལ་བའི་མེ་ལོང་བཞིན་བྱ། མཆོད་རྫས་དམན་པ་རྣམས་བསྡུ། མེ་ཤི་བ་དང་རང་ཐབ་དྲུང་དུ་ཕྱིན་ཏེ་རྡོ་རྗེ་བསྡུ་བའི་ཕྱག་རྒྱས་སེ་གོལ་གྱི་སྒྲ་དང་བཅས། ཨོཾ་བཛྲ་ས་མཱ་ཛཿ ཞེས་ཡང་ཡང་བརྗོད་རྩ་སྔགས་དང་ཡིག་བརྒྱ་མང་དུ་བཟླ་བ་དང་རུས་པ་རྣམས་བསྡུ། ལས་ཀྱི་རྗེས་མི་མངོན་པར་བྱ་བ་ནི་རོ་བསྲེགས་ཏེ་སྡིག་པ་སྦྱང་བའི་ཚུལ་ལོ། །
གསུམ་པ་མཆོད་རྟེན་བྱས་ཏེ་སྡིག་པ་སྦྱང་བ་ནི་གཞུང་དུ་བལྟའོ༑༑དེ་ལྟར་ན་འདིར་ནི་རོ་སྲེག་གི་ངག་འདོན་གྱི་དམིགས་བསལ་ཟུར་དུ་བྲིས་པ་ཡིན་ལ། ཞིབ་པར་མཐོང་བརྒྱུད་ཀྱི་ལག་ལེན་དང་ངག་ལས་ཤེས་པར་བྱ་ཞིང་། གསང་སྔགས་ཀྱི་ལག་ལེན་ནི་ཡི་གེ་ཙམ་གྱིས་ཤེས་པ་མ་ཡིན་ནོ༑༑
འདིར་འབད་དགེ་དང་དུས་གསུམ་དགེ་ཚོགས་ཀྱིས། །ཡེ་ཤེས་སྣང་བའི་མེ་ཆེན་རབ་འབར་བས། །ལས་ཉོན་འཆིང་བའི་བུད་ཤིང་ཀུན་བསྲེགས་ནས། ། ཡང་དག་དོན་གྱི་སྣང་བ་རྒྱས་བྱེད་ཤོག །ཅེས་པ་འདི་ཡང་དགེ་སློང་སངས་རྒྱས་ཕུན་ཚོགས་སྙོམ་ལས་པས་སོ།། །།
ན་མསྶངྒུ་རོཿཔཱ་དཱ་ཡ།